IZVEDBENI SKLEP KOMISIJE (EU) 2022/937

z dne 16. junija 2022

o razveljavitvi Odločbe 2006/563/ES o nekaterih zaščitnih ukrepih v zvezi z visokopatogeno aviarno influenco podtipa H5N1 pri prosto živečih pticah v Skupnosti

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (1) in zlasti člena 71(3) Uredbe,

ob upoštevanju naslednjega:

(1) Komisija ima na podlagi Uredbe (EU) 2016/429 pooblastilo za sprejetje izvedbenih aktov o določitvi posebnih ukrepov za obvladovanje bolezni v okviru obvladovanja izbruhov bolezni s seznama iz člena 9(1)(a) Uredbe (EU) 2016/429, če se ugotovi, da že sprejeti ukrepi za obvladovanje bolezni ne ustrezajo epidemiološkim razmeram.

(2) V Izvedbeni uredbi Komisije (EU) 2018/1882 (2) je visokopatogena aviarna influenca razvrščena med bolezni s seznama iz člena 9(1)(a) Uredbe (EU) 2016/429.

(3) Odločba Komisije 2006/563/ES (3) določa nekatere zaščitne ukrepe, ki se uporabljajo v primerih, ko je pri prosto živečih pticah odkrita visokopatogena aviarna influenca, ki jo povzroča virus influence A podtipa H5, in se sumi ali je potrjeno, da je nevraminidaza tipa N1 („H5N1“). Pravna podlaga navedene odločbe sta člen 9(4) Direktive Sveta 89/662/EGS (4) in člen 10(4) Direktive Sveta 90/425/EGS (5). Navedeni direktivi sta bili 14. decembra 2019 razveljavljeni z Uredbo (EU) 2017/625 Evropskega parlamenta in Sveta (6). Vendar člen 164(2) Uredbe (EU) 2017/625 določa, da se člen 9 Direktive 89/662/EGS in člen 10 Direktive 90/425/EGS še naprej uporabljata v zvezi z zadevami, ki jih ureja Uredba (EU) 2016/429, do datuma začetka uporabe Uredbe (EU) 2016/429. Uredba (EU) 2016/429 se je začela uporabljati 21. aprila 2021.

(4) Poleg tega ukrepi, določeni v Odločbi 2006/563/ES, ne ustrezajo trenutnim epidemiološkim razmeram.

(5) Zato bi bilo treba Odločbo 2006/563/ES razveljaviti.

(6) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1 Odločba 2006/563/ES se razveljavi.

Člen 2 Ta sklep začne veljati dvajseti dan po objavi v Uradnem listu Evropske unije.

V Bruslju, 16. junija 2022 Za Komisijo predsednica Ursula VON DER LEYEN

(1) UL L 84, 31.3.2016, str. 1.

(2) Izvedbena uredba Komisije (EU) 2018/1882 z dne 3. decembra 2018 o uporabi nekaterih pravil za preprečevanje in obvladovanje bolezni za kategorije bolezni s seznama ter o oblikovanju seznama vrst in skupin vrst, ki predstavljajo znatno tveganje za širjenje navedenih bolezni s seznama (UL L 308, 4.12.2018, str. 21).

(3) Odločba Komisije 2006/563/ES z dne 11. avgusta 2006 o nekaterih zaščitnih ukrepih v zvezi z visoko patogeno aviarno influenco podtipa H5N1 pri prostoživečih pticah v Skupnosti in razveljavitvi Odločbe 2006/115/ES (UL L 222, 15.8.2006, str. 11).

(4) Direktiva Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (UL L 395, 30.12.1989, str. 13).

(5) Direktiva Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (UL L 224, 18.8.1990, str. 29).

(6) Uredba (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (UL L 95, 7.4.2017, str. 1).